Kansanedustaja Suna Kymäläinen (sd) sai heinäkuussa 31 000 euron velkomustuomion. Kymäläinen on saanut tänä vuonna jo kymmenen yksipuolista velkomustuomiota.

SDP:n kansanedustaja Suna Kymäläinen sai taas uuden velkomustuomion. SUNA KYMÄLÄISEN FACEBOOK-SIVUT

Etelä-Karjalan käräjäoikeuden mukaan Kymäläinen ja hänen aviopuolisonsa tuomittiin 10. heinäkuuta maksamaan kulutusluottoja myöntävälle Bank Norwegianille yhteensä 31 133 euroa.

Yksipuolinen tuomio tuli 30 339 euron kulutusluotosta, jota Kymäläinen ja hänen aviopuolisonsa eivät maksaneet sovitulla tavalla takaisin. Pääoman lisäksi saatava sisältää korkosaatavia, perimiskuluja ja oikeudenkäyntikuluja 794 euron edestä.

– Saatavaa ja kuluja vaaditaan vastaajilta yhteisvastuullisesti, tuomiossa sanotaan.

Asia tuli vireille 2. huhtikuuta eli noin kaksi viikkoa ennen eduskuntavaaleja.

Kymäläinen tuomittiin aviomiehensä kanssa maksamaan 31 133 euroa Bank Norwegianille. KUVAKAAPPAUS/KÄRÄJÄOIKEUS

Kymmenen velkomustuomiota

Kymäläinen on saanut tänä vuonna 10 yksipuolista velkomustuomiota. Niistä kahdeksan on annettu Etelä-Karjalan käräjäoikeudessa ja kaksi Helsingin käräjäoikeudessa.

Helsingin käräjäoikeus määräsi kesäkuun alussa Kymäläisen maksamaan yhteensä 8 600 euroa virolaiselle pikavippiyhtiölle.

Kymäläisen velkomustuomioiden yhteissumma on noin 75 000 euroa.

— Perheessämme on ollut viime aikoina rahahuolia. Tiedämme nyt omasta kokemuksesta saman kuin niin monet tuhannet muutkin suomalaiset: pikavipit vievät nopeasti synkkään ja syvään kierteeseen, Kymäläinen sanoi Etelä-Saimaalle toukokuussa.

Maksusopimus estää ulosoton

Ulosottoviraston mukaan Kymäläinen maksoi heinäkuun alussa ulosottoon menneitä velkojaan pois 29 344 eurolla.

Kymäläinen maksoi pois huhtikuussa ulosottoon menneet Handelsbanken Rahoituksen 11 371 euron ja Lowell Suomen 4 141 euron saatavat, toukokuussa ulosottoon menneen OK Perinnän 6 046 euron saatavan sekä kesäkuussa ulosottoon menneen Sergel Finansin 7 786 euron saatavan.

– Olen hoitanut käräjäoikeuden saatavat, kuten aiemmin kerroin tekeväni. Bank Norwegianin saatavista olen tehnyt ulosoton estävän maksusopimuksen jo toukokuussa, mutta sen sopiminen ei estänyt tuomioistuimen päätöstä asiassa, Kymäläinen viestittää Iltalehdelle.

Kymäläinen maksoi heinäkuussa muun muassa Sergel Finansin ja Handelsbanken Rahoituksen saatavat. KUVAKAAPPAUS/ULOSOTTOVIRASTO

Kymäläisen mukaan hän ei ole enää ulosoton asiakas.

– Velat on maksettava ja näin olen tehnyt. Hyvä, että asiat järjestyvät.

Kymäläinen on kolmannen kauden kansanedustaja. Hänet valittiin kesäkuussa eduskunnan liikenne- ja viestintävaliokunnan puheenjohtajaksi SDP:n esityksestä. Kymäläinen sai kevään eduskuntavaaleissa 6 076 ääntä.